
 722/2014 ERABAKIA ABENDUAREN 23KOA
Ingurumen eta Hirigintza Saila
Ingurumen eta Biodibertsitate Zerbitzua

Esp. zk.: 13/396
Onartzea Nerbioiko Parke Linealeko bide berdea ibilbide berde izendatzea Arabako Lurralde Historikoko Ibilbide Berdeen Sarearen Katalogoan sartzeko.

Diputatuen Kontseiluaren 42/2013 Foru Dekretuak Arabako Lurralde Historikoko Ibilbide Berdeen Sarearen Katalogoaren sorrera, antolaketa eta funtzionamendua onartzen ditu, 1/2012 Foru Arauak, ibilbide berdeenak, 10. artikuluan xedatzen duenarekin bat etorriz. Katalogoa administrazio izaerako erregistroa da, formatu elektronikoan edota dokumentu formatuan egina, non sartzen diren Arabako Lurralde Historikoko ibilbide berde guztiak (bide berdeak, ibilbide berdeak edo zidor berdeak), bai Diputatuen Kontseiluaren erabakiz adierazpena jaso dutenak, bai aurrerantzean adierazpen hori jasotzen dutenak. Katalogoa ibilbideen sarea babesteko, hobetzeko eta kudeatzeko funtsezko tresna da. Ibilbide berde bat Katalogoan sartuz gero, Ibilbide berdeen Foru Arauan ezarritako antolamendua eta araubidea aplikatu behar zaizkio.

Horiek horrela, 612/2013 Foru Aginduaren bidez Nerbioiko Parke Linealeko bide berdea ibilbide berde izendatzeko prozedurari ekin zitzaion Arabako Lurralde Historikoko Ibilbide Berdeen Sarearen Katalogoan sartzeko. 

Nerbioiko Parke Linealeko bide berdearen trazadura eta ezaugarriak aztertu ziren, hura ibilbide berde izendatu eta Katalogoan sartze aldera, eta ondoren, 1/2012 Foru Arauak, ibilbide berdeenak, ezarritakoa betez, trazadurak zeharkatzen dituen lurren jabe diren toki erakundeen eta gaia dela-eta interesa duten foru sailen entzunaldiko izapidea hasi zen, izapide hori bete behar baitzen urtegiko ibilbidea aipatutako erregistro administratiboan sartu aurretik. Horretarako dosierra eman zitzaien, bertan jaso beharreko informazioarekin. Hona hemen dosierraren edukia: 

· Ibilbidearen sailkapena: bide berdea, ibilbide berdea edo zidor berdea.
· Ibilbidearen izena eta maila: lehentasunezko, eskualdeko edo tokiko interesekoa.
· Trazaduraren deskribapena eta ezaugarriak. Ibilbidearen hasierako eta amaierako puntuak. Ibilbidearen luzera. Zeharkatzen dituen udalerriak.  Ibilbidearen zerbitzurako diren gune eta instalazio iraunkorrak. 
· Erabilera motak eta erabiltzeko araubidea. Ibilbideak dituen beste lurralde erabilera batzuk: landa bideak, abelbideak eta basabideak.
· Sareko beste ibilbide batzuekiko loturak. Ibilbidearen inguruko naturaren eta paisaiaren kalitatea. Etorkizunean ibilbidea luzatzeko edota ibilbidea eta inguruak hobetzeko esku hartzeen proiektuak.
· Eranskin kartografikoa.

Entzunaldian bi erantzun baino ez dira jaso, ukitutako erakunde eta sail hauek igorritakoak:

· Murgako Kontzejua

· Arabako Foru Aldundiko Nekazaritza Saileko Nekazaritza Garapenerako Zerbitzua.

Murgako Kontzejuak eskatu du Katalogoaren Fitxa Informatiboan sartzeko Murgako Markijana auzoa eta Nerbioiko Parke Lineala eta bertako ibilbide berdea lotuko dituen bidea, zidor berdea, hain zuzen ere, komunikazioak hobetzeko eta Aiarako herritarrei erabiltzeko aukera gehiago emateko. Ingurumen eta Biodibertsitate Zerbitzuak eskaera aztertu du, ingurua arakatu du eta proposatutako bidearen trazadura egokia finkatu du. Bideragarria dela egiaztatu ondoren proposamena Nerbioiko Parke Linealeko bide berdearen erregistro planoei erantsi zaie argibide gisa, “Lotuneak sareko beste ibilbide batzuekin, etorkizunean ibilbidea luzatzeko edota ibilbidea eta inguruak hobetzeko esku hartzeen proiektuak” izenburuko atalaren barruan.

Gainera Nekazaritza Saileko Nekazaritza Garapenerako Zerbitzuaren ekarpena jaso da, berarekin batera aztertu baita Nerbioiko Parke Linealeko bide berdeko tarteetatik zeintzuk diren landa bide erregistratuak, bi erregistroak koordinatzeko, Ibilbide berdeen Foru Arauak bigarren xedapen gehigarrian agintzen duen bezala. Ez da akatsik aurkitu.

Horrenbestez, Ingurumen eta Hirigintza Saileko foru diputatuak proposatuta, eta Diputatuen Kontseiluak gaur bertan egindako bilkuran gaia aztertu ondoren, hauxe

ERABAKITZEN DA:

Bakarra. Onartzea Nerbioiko Parke Linealeko bide berdea ibilbide berde izendatzea Arabako Lurralde Historikoko Ibilbide Berdeen Sarearen Katalogoan sartzeko.
Ebazpen honen eranskinean Katalogoko erregistro fitxa jaso da.

Vitoria-Gasteiz.

